Foxa e Tigra



Jungwo-ney fabula pa Lidepla, lekten bay Martín Rincón Botero.

Hu es pyu intele, toy-la es pyu forte

Foxa flani in shulin, miti tigra.

Tigra mah naka aus, grauli:

– Yu rudishnik, way yu flani in may ardalok?!

Hu permiti yu?! Me gloti yu!

Foxa bu yao morti, bu yao gro.

Ta ek-muvi kauda e shwo, kwasi olo es hao:

– Hey, way yu krai, shma-tigra?

Nu sal kan, hu gloti hu.

Bu sin kausa jenta fobi me pyu kem yu!

Tigra hampi morti port al naglitaa.

Suy okos fa-rude, suy mao fa-lifti.

– Ah yu nagle! – ta krai. – Shwo adyoo a yur jiva!

– Weiti, weiti ba! – foxa shwo.

– Nu go ba a jenta, ke li fobi me pyu kem yu.

– Hao, nu go ba, – tigra jawabi.

– Bat si jenta bu fobi yu, yu ve bi sin derma.

Li findi un jen-ney kamina e go versu vilaja.

Foxa zai go avanen, tigra baken.

Foxa hampi kripi pa arda, bu es merkibile.

Tigra bu ahfi swa, zai go pa fule gaotaa.

Jenta de vilaja en-vidi tigra, en-lopi a oli taraf.

Li zai lopi, krai:

– Salvi swa! Salwi swa! Masta de shulin zai lai!

Foxa turni a tigra, shwo:

– Also yu vidi, komo jenta fobi me.

E yu, nulwan iven atenti yu.

Wel, nau me ve gloti yu!

Tigra en-fobi foxa, fai suy kauda inter pata e lopi wek.

Foxa gro-ridi om ferose tigra, ridi longtaim e poy shwo:

– Pyu intele maini pyu forte! Pyu intele maini pyu forte!